|  |  |  |  |
| --- | --- | --- | --- |
|  | **Kereskedelmi és Vendéglátói** **Szakképző Iskola és Kollégium**9700 Szombathely, Nagykar u. 1-3. Pf. 154. Telefon: 94-312-375; 94-506-094 Telefax: 94-315-686 **E-mail: iskolakeri-szhely.sulinet.hu** **Honlap: www.keri-szhely.sulinet.hu** OM kódszám: 036741 | Iktatószám: Hiv. szám:Ügyintéző:Melléklet:Tárgy:Fax: | 46-1/2013kérelem - olasz testvérvárosi kapcsolat |

Szombathely Megyei Jogú Város

Polgármesteri Hivatala

Dr. Puskás Tivadar

polgármester

Szombathely

Kossuth Lajos u. 1-3.

Tisztelt Polgármester Úr!

A Szent Márton-napi testvérvárosi találkozó során kapta iskolánk azt a megtisztelő lehetőséget, hogy testvériskolai kapcsolatot létesítsen a casargoi (A.P.A.F., Provincia di Lecco) vendéglátói szakképző intézménnyel. A kapcsolat felvétel tavasszal megtörtént, melynek keretében megállapodtunk az olasz iskolával abban, hogy az első látogatást a casargoi iskola szervezi október 14-18 között, amelyet a mi delegációnk várhatóan a jövő év tavaszán viszonoz, hasonló feltételek mellett. 10 olasz diák és 2 kísérő érkezik október 14-én reggel Budapestre és október 18-án este indul vissza a gépük Milánóba, szintén Budapestről.

A programot az alábbiak szerint tervezzük:

Október 14 (hétfő): a vendégek 9.40-kor érkeznek Budapestre, akiket iskolánk két olasz szakos tanára fogad a repülőtéren. Utazás Szombathelyre egy 19 fős kisbusszal. Útközben érintenék a Balatont (Balatonfüred, Tihany). Ebéd Tihanyban. 18 óra körül érkezés Szombathelyre. Elhelyezkedés, vacsora a vendéglátó tanárok és diákok családjainál.

Október 15 (kedd): 8.15-től látogatás iskolánkban. Igazgatói tájékoztató, az iskola, tankonyha, tanétterem megtekintése, részvétel a „Szombathely, a segítés városa” programban (iskolánk ezen a héten érintett a programban). Ezt követően látogatás a Polgármester Úrnál a Városházán. Kora délután ismerkedés az „Irottkő natúr parkkal”. Látogatás és Bozsokon. Ebéd a „Határmenti Vigadóban, majd betekintés az uniós pályázat keretében megújult Kerekes Cukrászda működésébe. Vacsora és szállás a vendéglátó tanárok és diákok családjainál.

Október 16 (szerda): Délelőtt az olasz és magyar diákok közösen tevékenykednek iskolánk tankonyhájában és tanéttermében. Szombathelyi városnézés, ismerkedés Szombathely történelmi, építészeti és kulturális nevezetességeivel. Közben ebéd a városban. Délután a vendégek résztvevői lesznek az iskolánkban folyó szakács, pincér, cukrász szintvizsgának, melyet a Kereskedelmi és Iparkamara szervez. Vacsora és szállás a vendéglátó tanárok és diákok családjainál.

Október 17 (csütörtök): Délelőtt látogatás Bükfürdőre. Ismerkedés a magyarországi gyógy-turizmussal és egy korszerű szálloda meglátogatása. Ebéd Bükfürdőn. Délután az olasz és magyar diákok az iskola tankonyháján és tanéttermében közösen tevékenykednek az esti gálavacsora elkészítésén. A gálavacsorára szeretnénk meghívni a Polgármester Urat, a város vezetőit, a Kormányhivatal, a tankerület az iskola, a szponzorok képviselőit. (A közreműködőkkel együtt max. 50 fő részvételét tervezzük.)

Október 18 (péntek): A reggeli órákban indulás Budapestre. Ismerkedés Budapest nevezetességeivel, közben ebéd. A repülőgép indulása Milánóba 19.20 órakor.

A programot iskolánk vezetése, olasz szakos tanáraink, valamint vendéglátó szakoktatóink fogják megszervezni és lebonyolítani. A program finanszírozásában a fogadó tanárok és diákok családjai mellett önkormányzati, tankerületi, vállalkozói és kamarai támogatással számolunk. Azzal a kéréssel fordulunk Polgármester Úrhoz, hogy program költségeinek egy részét a város pénzügyi támogatásával segítse megvalósítani. Két tételhez szeretnénk támogatást kérni, melyek az előzetes árajánlatok és költségkalkulációk szerint az alábbiak szerint alakulnak:

1 db 19 fős Mercedes kisbusz a 2 budapesti, valamint a bozsoki utazáshoz 381.000 Ft, valamint a gálavacsora nyersanyag és italköltsége 152.000 Ft, mindösszesen: 533.000,- Ft. Azzal a kéréssel fordulunk Polgármester Úrhoz, hogy a testvérvárosi kapcsolatok keretében megvalósuló diákcsere programunkat, mely jól szolgálja a város ifjúságpolitikai célkitűzéseinek megvalósulását is támogatni szíveskedjen.

Szombathely, 2013. szeptember 12.

 Köszönettel:

 Futó István

 igazgató